Omnibus presentes litteras inspecturis, magister G., officialis curie Autiss., salutem in Domino. Noverint universi quod Guido et Petrus, clerici, de Lagniaco-Castro, fratres vicecomitis ejusdem castri, in presentia nostra constituti, confessi sunt quod nobilis mulier Johanna, vicecomitissa de Lagniaco, eorumdem Guidonis et Petri avia, eis dedisset totam decimam suam de Montigniaco, exceptis duobus sextariis frumenti, quos prius dederat et concesserat annuatim percipiendos, videlicet monialibus de Insulis B. Marie unum sextarium, et ecclesie Pontigniac. unum pro una lampade. Sciendum quod dicta vicecomitissa dedit dictam decimam predictis clericis Guidoni et Petro, tali conditione, quod illam tenerent et possiderent ad vitam suam; post obitum, vero, ipsorum supradicta decima ecclesie Pontiniaci remaneret in perpetuum pacifice possidenda. Cum, igitur, prefati clerici prefatam decimam tenerent et possiderent, ipsam fratribus Pontiniaci impignoraverunt pro XX libris turon., ad usus et consuetudines Autissiod. In cujus rei testimonium, ad petitionem dictorum clericorum Guidonis et Petri, presentes litteras sigilli nostri munimine fecimus roborari. Actum, anno Domini Mº CCº tricesimo-septimo, mense novembri.